AOT เผยดอนเมืองเดินหน้าขยายระยะ 3 คาดแล้วเสร็จปี 65
AOT เผยดอนเมืองเดินหน้าขยายระยะ 3 คาดแล้วเสร็จปี 65
9 มี.ค. 2560

นายเพ็ชร ชั้นเจริญ ผู้อำนวยการท่าอากาศยานดอนเมือง บริษัท ท่าอากาศยานไทย จำกัด (มหาชน) หรือ AOT เปิดเผยว่า ท่าอากาศยานดอนเมือง (ทดม.) อยู่ระหว่างการดำเนินการพัฒนาตามแผนแม่บท ระยะที่ 3 ช่วงที่ 1 (ปี 60-65) เป็นการพัฒนาต่อเนื่องจากการพัฒนา ทดม. ระยะที่ 2 คาดว่าโครงการพัฒนา ทดม.ระยะที่ 3 ช่วงแรกจะแล้วเสร็จในปี 65 โดยมีเป้าหมายที่จะดำเนินการพัฒนา ทดม.ให้สามารถรองรับปริมาณเที่ยวบิน 40-50 เที่ยวบินต่อชั่วโมง และรองรับปริมาณผู้โดยสารได้ 40 ล้านคนต่อปี
โครงการพัฒนา ทดม. ระยะที่ 3 ช่วงที่ 1 ประกอบด้วย 3 กลุ่มงาน ได้แก่
1.กลุ่มงาน Airside
1.1 งานก่อสร้างขยายลานจอดอากาศยานด้านทิศเหนือ พร้อมทางขับเชื่อมและระบบเติมน้ำมันอากาศยาน
1.2 งานปรับปรุงหลุมจอดอากาศยานด้านทิศเหนือ พร้อมระบบเติมน้ำมันอากาศยาน
1.3 งานก่อสร้างลานจอดอากาศยานสำหรับกิจกรรมการบิน General Aviation
1.4 งานปรับปรุงหลุมจอดอากาศยานด้านทิศใต้ พร้อมระบบเติมน้ำมันอากาศยาน
1.5 งานก่อสร้าง Rapid Exit Taxiway บริเวณทางวิ่ง 21 และ Exit Taxiway เชื่อมต่อทางขับสาย B และ C
1.6 งานปรับปรุงพื้นที่ด้านทิศเหนือเพื่อรองรับอาคารซ่อมบำรุงอากาศยาน
1.7 งานปรับปรุงพื้นที่ด้านทิศใต้เพื่อรองรับอาคารซ่อมบำรุงอากาศยาน
1.8 งานก่อสร้างอาคารสถานีย่อยระบบเติมน้ำมันอากาศยาน
2.กลุ่มงานอาคารผู้โดยสาร และอาคารสนับสนุน
2.1 งานก่อสร้างขยายอาคารเทียบเครื่องบิน ด้านทิศเหนือ พร้อมติดตั้งสะพานเทียน จำนวน 3 ชุด
2.2 งานปรับปรุงอาคารผู้โดยสาร อาคาร 1,อาคารเทียบเครื่องบิน ด้านทิศเหนือ และอาคารเทียบเครื่องบินหมายเลข 2-4
2.3 งานก่อสร้างอาคาร Junction Building และอาคารจอดรถยนต์ผู้โดยสาร
2.4 งานก่อสร้างอาคารทางเดินเชื่อม ด้านทิศใต้
2.5 งานปรับปรุงอาคารผู้โดยสารภายในประเทศเดิม และอาคารเทียบเครื่องบิน หมายเลข 6 พร้อมติดตั้งสะพานเทียบ จำนวน 8 ชุด
2.6 งานก่อสร้างอาคารจอดรถพนักงาน และอาคารสำนักงาน ทดม. และอาคารรับรองพิเศษ (VVIP)
2.7 งานปรับปรุงคลังสินค้า หมายเลข 1 และ 2
3.กลุ่มงานระบบสาธารณูปโภค
3.1 งานปรับปรุงระบบถนนภายใน ทดม.
3.2 งานก่อสร้าง Curb Side ด้านหน้าอาคาร Junction Building
3.3 งานปรับปรุงระบบระบายน้ำภายใน ทดม.
3.4 งานปรับปรุงระบบพักขยะ
ทั้งนี้ ทอท.จะเร่งพิจารณาแนวทางการติดตั้งระบบขนส่งผู้โดยสารอัตโนมัติ (Automatic People Mover : APM) เชื่อมระหว่างอาคารจอดรถ อาคารผู้โดยสาร และส่วนต่างๆ ภายใน ทดม.เพื่อเป็นการแก้ปัญหาจราจรติดขัดในช่วงที่ ทอท.อยู่ระหว่างดำเนินการตามโครงการพัฒนา ทดม.
นายเพ็ชร์ กล่าวว่า ผลการดำเนินงาน ปัจจุบัน ทดม.มีศักยภาพในการรองรับผู้โดยสาร 30 ล้านคนต่อปี แต่นับตั้งแต่ปี 55 เป็นต้นมา อัตราการเพิ่มขึ้นของจำนวนเที่ยวบินและผู้โดยสารเจริญเติบโตแบบก้าวกระโดด ล่าสุดในปี 59 (ม.ค.-ธ.ค.59 ) มีจำนวนผู้โดยสารมาใช้บริการมากกว่า 35.2 ล้านคน ซึ่ง ทดม.ได้มีการพัฒนาอย่างต่อเนื่อง เพื่อให้ตอบสนองและรองรับการเจริญเติบโตที่เกิดขึ้น ทั้งในด้านการบริการและในด้านปฏิบัติการ เพื่อสร้างความพึงพอใจและความประทับใจในการบริการที่สะดวก รวดเร็ว และไม่ยุ่งยากให้กับผู้ใช้บริการ สอดคล้องกับตำแหน่งทางยุทธศาสตร์ (Airport Strategic Positioning) ของ ทอท.ที่กำหนดให้ ทดม.เป็นจุดบริการสายการบินต้นทุนต่ำที่บริการที่รวดเร็วและไม่ยุ่งยาก (Fast and Hassle – Free Airport)
สำหรับปริมาณการจราจรทางอากาศ (ม.ค.-ธ.ค.59)  มีอากาศยานพาณิชย์ ขึ้น-ลง 244,296 เที่ยวบิน เพิ่มขึ้นจากปี 58 ราว 9.02% มีสายการบินที่บินประจำภายในประเทศ จำนวน 5 สายการบิน ทำการบินใน 24 เส้นทาง และสายการบินระหว่างประเทศ จำนวน 15 สายการบิน ทำการบินใน 57 เส้นทาง มีเที่ยวบินเฉลี่ย 667 เที่ยวบินต่อวัน
ส่วนจำนวนผู้โดยสาร 35.20 ล้านคน เพิ่มขึ้นจากปี 58 ราว 16.17% เฉพาะผู้โดยสารที่เดินทางระหว่างประเทศมี 11.88 ล้านคน เพิ่มขึ้น 29.55% มีผู้โดยสารที่เดินทางระหว่างประเทศเฉลี่ย 32,459 คนต่อวันผู้โดยสารที่เดินทางในประเทศมี 23.32 ล้านคน เพิ่มขึ้น 10.36% มีผู้โดยสารที่เดินทางในประเทศเฉลี่ย  63,725 คนต่อวัน รวมผู้โดยสารเฉลี่ย 96,184 คนต่อวัน และมีปริมาณการขนถ่ายสินค้า 67,884 เพิ่มขึ้นจากปี 58 ราว 49.23%
อนึ่ง เมื่อวันที่ 8 มี.ค.ที่ผ่านมาเป็นวันครบรอบการดำเนินงาน 103 ปีของท่าอากาศยานดอนเมือง